ทิสโก้ออยล์ทริกเกอร์กำไรเข้าเป้า8%ใน4วัน
บลจ.ทิสโก้ เฮ! “ทิสโก้ ออยล์ ทริกเกอร์ 8% #1” กำไรเข้าเป้า 8% เพียง 4 วันทำการ ราคาน้ำมันรีบาวด์ตามคาด
5 ก.พ. 2558

บลจ.ทิสโก้ เฮ! “ทิสโก้ ออยล์ ทริกเกอร์ 8% #1” กำไรเข้าเป้า 8% เพียง 4 วันทำการ ราคาน้ำมันรีบาวด์ตามคาด 
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ กล่าวว่า กองทุนเปิด ทิสโก้ ออยล์ ทริกเกอร์ 8% #1” ที่มีเป้าหมายเลิกโครงการที่ 8% ใน 8 เดือน สามารถสร้างผลตอบแทนได้ตามเป้าโดยใช้เวลาบริหารเพียง 4 วันทำการ นับจากวันจดทะเบียนกองทุนเมื่อ 28 ม.ค.2558 โดยในวันที่ 2 ก.พ.2558 มูลค่าสินทรัพย์สุทธิต่อหน่วย (NAV) ของกองทุนมีมูลค่า 10.9298 บาทต่อหน่วย จึงเข้าเงื่อนไขเลิกโครงการ 
อย่างไรก็ตามหลังจากช่วงที่ผ่านมาราคาน้ำมันดิบโลกผันผวน และปรับลดต่ำสุดในรอบ 5 ปี แต่ในสัปดาห์ที่ผ่านมา ราคาน้ำมันดิบรีบาวด์ขึ้นแรงประมาณ 8% หลังมีการรายงานการลดอัตราการผลิตน้ำมันดิบของสหรัฐฯ โดยรายงานบ่อขุดเจาะน้ำมันที่มีการผลิต (Active Rig Count) ในสหรัฐฯ ปรับตัวลดลงจาก 1,930 หลุมในช่วงกลางเดือน ต.ค. เป็นจำนวน 1,543 หลุมในปัจจุบัน (-20%) ซึ่งนับเป็นระดับต่ำสุดในรอบกว่า 4 ปี ส่งผลให้ราคาน้ำมัน WTI ปรับตัวขึ้น 8.3% 
"เราจับจังหวะลงทุนในน้ำมันในช่วงที่ลดต่ำลงใกล้เคียงกับการปรับฐานในอดีตที่ประมาณ 60% ของราคาน้ำมัน โดยมองว่าราคาจะฟื้นตัวตามปริมาณอุปสงค์จากเศรษฐกิจโลกที่ฟื้นตัวจากนโยบายการกระตุ้นเศรษฐกิจทั้งสหรัฐฯ จีน ยุโรป และญี่ปุ่น รวมถึงบริษัทน้ำมันสัญชาติสหรัฐเริ่มปรับลดอัตราการผลิตน้ำมันดิบลง ส่งผลให้ราคาน้ำมันปรับตัวสูงขึ้นทำให้กองทุนสร้างผลตอบแทนได้เร็ว"นายสาห์รัช กล่าว
นอกจากนี้กองทุนเปิด ทิสโก้ ออยล์ ทริกเกอร์ 8% #2 ที่เปิดขายเมื่อต้นสัปดาห์ที่ผ่านมาได้รับความสนใจจากนักลงทุนล้นหลามมียอดจองเต็มมูลค่าโครงการ 1,000 ล้านบาท
นายสาห์รัช กล่าวว่า บลจ.ทิสโก้ยังมองว่าความเสี่ยงที่ราคาน้ำมันจะลดลงได้อีกเริ่มจำกัดลง และจะมีเสถียรภาพที่ดีขึ้นในช่วงครึ่งหลังของปี 2558 โดยนักวิเคราะห์ได้คาดการณ์ราคาน้ำมันดิบเฉลี่ยในครึ่งหลังของปี อยู่ที่ 67 – 72 เหรียญสหรัฐฯ/บาร์เรล การลงทุนในน้ำมันจึงถือว่าเป็นทางเลือกที่ดีสำหรับผู้ที่ต้องการเปิดโอกาสรับผลตอบแทนที่ดี โดย บลจ.ทิสโก้ ยังวางแผนจับจังหวะเวลาที่เหมาะสมเพื่อออกกองทุนน้ำมันเพิ่มเติมในอนาคต เพื่อรองรับความต้องการของนักลงทุน
ทั้งนี้ กองทุนเปิด ทิสโก้ ออยล์ ทริกเกอร์ 8% ลงทุนในหน่วยลงทุนของกองทุนน้ำมัน United States Oil Fund ซึ่งเป็นกองทุนรวมอีทีเอฟที่มีวัตถุประสงค์ในการลงทุนเพื่อให้ได้รับผลตอบแทนสอดคล้องกับอัตราการเปลี่ยนแปลงของราคาสัญญาฟิวเจอร์ที่อ้างอิงกับน้ำมันดิบคุณภาพดี (WTI Light Sweet Crude Oil) ในตลาดไนเม็กซ์ (NYMEX) ในสหรัฐฯ  ซึ่งเป็นสัญญาซื้อขายน้ำมันดิบล่วงหน้าที่มีการซื้อขายและได้รับความนิยมมากที่สุดในโลก และมีนโยบายป้องกันความเสี่ยงด้านอัตราแลกเปลี่ยนประมาณ 90% ของมูลค่าทรัพย์สินที่ลงทุนในต่างประเทศ